S-415/2008

Mál þetta, sem þingfest var 13. nóvember 2008 og dómtekið 15. janúar sl, er höfðað með ákæru lögreglustjórans á Selfossi, dagsettri 21. október 2008, á hendur J-kk-þgf R-kk-þgf B-kk-þgf D-kk-þgf, kt. 000000-0000, Grænahjalla 29, Kópavogi, en til dvalar að Karfavogi 31, Reykjavík,

„fyrir umferðarlaga- og fíkniefnabrot

I.

með því að hafa, síðdegis mánudaginn 18. júní 2007 ekið bifreiðinni PE-292 með 145 km hraða á klukkustund suður Norðurlandsveg við Grjótá í Hörgárbyggð. Leyfður hámarkshraði á vegarkaflanum var 90 km á klukkustund. Hraði bifreiðarinnar var mældur með ratsjá nr. GE034 sem staðsett var í lögreglubifreið 24-253.

Telst brot ákærða varða við 2. mgr. 37. gr. umferðarlaga nr. 50, 1987 sbr. 1. mgr. 100. gr. sömu laga.

II.

með því að hafa að kvöldi þriðjudagsins 9. október 2007 í Reykjavík, haft í vörslum sínum fíkniefni, sem hér að neðan greinir, en lögregla fann fíkniefnin við húsleitir á neðangreindum stöðum það sama kvöld.

a. í herbergi 303 í Hótel Þingholti, Þingholtsstræti 3, 2,24 gr af amfetamíni og 0,07 gr af kókaíni

b. í herbergi 303 í Hótel Reykjavík Centrum, Aðalstræti 16, 1,01 gr af hassi og 0,68 gr af kókaíni

c. á heimili sínu að Grænahjalla 29 í Kópavogi, 6,31 gr af maríhúana, 86,73 gr af hassi, 0,03 gr af amfetamíni og 2 ½ ecstasy (MDMA) töflu

Telst brot ákærða varða við 2. gr., sbr. 5. og 6. gr. laga um ávana- og fíkniefni nr. 65/1974, sbr. lög nr. 60/1980, 75/1982, 13/1985, 68/2001 og 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001 með síðari breytingum.

III.

með því að hafa aðfaranótt fimmtudagsins 11. október 2007 ekið bifreiðinni OD-896 norður Lækjargötu í Reykjavík, óhæfur til að stjórna bifreiðinni örugglega vegna áhrifa kókaíns og tetrahýdrókannabínóls.

Telst brot ákærða varða við 1., sbr. 2. mgr. 45. gr. a. umferðarlaga nr. 50, 1987 sbr. 5. gr. laga nr. 66, 2006, sbr. 1. mgr. 100. gr. nefndra umferðarlaga.

IV.

með því að hafa, að kvöldi mánudagsins 21. apríl 2008 ekið bifreiðinni VJ-500 með 143 km hraða á klukkustund vestur Biskupstungnabraut við Hjarðarland í Bláskógabyggð. Leyfður hámarkshraði á vegarkaflanum var 90 km á klukkustund. Hraði bifreiðarinnar var mældur með ratsjá nr. GE-018 sem staðsett var í lögreglubifreið 33-205

Telst brot ákærða varða við 2. mgr. 37. gr. umferðarlaga nr. 50, 1987 sbr. 1. mgr. 100. gr. sömu laga.

Þess er krafist að ákærði verði dæmdur til refsingar, til að sæta sviptingu ökuréttar samkvæmt 101. og 102. gr. umferðarlaga nr. 50, 1987, sbr. lög nr. 44, 1993, lög nr. 57, 1997, lög nr. 23, 1998, lög nr. 132, 2003, lög nr. 84, 2004 og lög nr. 66, 2006 og og til að sæta upptöku á framangreindum fíkniefnum (efnaskrár nr. 12585, 12584, 12600 og 12599), samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001. Þá er þess einnig krafist að ákærði fái punkta skv. 7. gr., sbr. viðauka, reglugerðar nr. 929, 2006 um ökuferilsskrá og punktakerfi vegna ofangreindra brota og hann dæmdur til að sæta sviptingu ökuréttar skv. 2. mgr. 101. gr. umferðarlaga, sbr. 4. gr. laga nr. 57/1997 og 8. gr., sbr. 10. gr., reglugerðar nr. 929, 2006 vegna uppsafnaðra punkta.“

Við fyrirtöku málsins þann 15. janúar sl. féll sækjandi frá a-lið II. kafla ákærunnar.

Ákærði kom fyrir dóminn og játaði brot sín fyrir dóminum. Er játning hans í samræmi við önnur gögn málsins og verður hann sakfelldur fyrir brot sín en þau eru í ákæru rétt færð til refsiákvæða. Ákærði hefur með háttsemi sinni unnið sér til refsingar.

Farið var með málið samkvæmt ákvæðum 125. gr. laga nr. 19/1991 og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga. Ákærði krafðist vægustu refsingar sem lög leyfa. Þá krafðist verjandi ákærða þóknunar og að hún yrði greidd úr ríkissjóði. Um málavexti vísast til ákæruskjals.

Samkvæmt sakavottorði sem liggur frammi í málinu hefur ákærða margoft verið gerð refsing vegna ýmissa brota. Þau brot sem skipta máli við ákvörðun refsingar nú er dómur frá 17. mars 2008 en þá var ákærði dæmdur til greiðslu sektar og sviptur ökurétti í tólf mánuði fyrir brot gegn 1. mgr. 45. gr. a. umferðarlaga. Þann 14. maí 2008 var ákærði dæmdur til greiðslu sektar og sviptur ökurétti í eitt ár fyrir brot gegn 1., sbr. 2., mgr. 45. gr. a umferðarlaga og þann 27. nóvember 2008 var ákærði dæmdur til greiðslu sektar og sviptur ökurétti í eitt ár frá 15. ágúst 2009 fyrir brot gegn 1., sbr. 2., mgr. 45. gr. a umferðarlaga. Var sá dómur hegningarauki. Þá hefur ákærða fimm sinnum frá árinu 1999 verið gerð refsing fyrir brot gegn lögum um ávana- og fíkniefni og þann 20. október 2006 var ákærði dæmdur í þrjátíu daga fangelsi, skilorðsbundið til tveggja ára, fyrir brot gegn lögum um ávana- og fíkniefni. Í máli þessu hefur ákærði verið sakfelldur fyrir að aka undir áhrifum fíkniefna. Þá hefur ákærði verið sakfelldur fyrir vörslur á þó nokkru magni af fíkniefnum, m.a. 87,74 grömmum af hassi, 6,31 grammi af maríhúana, lítilræði af kókaíni og amfetamíni og 2 og ½ töflu af ecstasy (MDMA). Brot þau sem ákærði hefur verið sakfelldur fyrir nú framdi hann áður en dómur gekk þann 17. mars 2008 og verður ákærða því gerður hegningarauki nú samkvæmt reglum 78. gr. almennra hegningarlaga nr. 19/1940. Við ákvörðun refsingar verður litið til sakarferils ákærða, þess magns af fíkniefnum sem hann hafði í vörslum sínum, svo og þess að ákærði er nú sakfelldur fyrir að aka á gríðarmiklum hraða, sbr. ákæruliður I og IV. Þá verður einnig litið til þess við ákvörðun refsingar að ákærði játaði brot sín greiðlega fyrir lögreglu og dóminum. Ákærði hefur með brotum sínum nú rofið skilorð dómsins frá 20. október 2006. Samkvæmt 60. gr. almennra hegningarlaga nr. 19/1940 ber að dæma upp refsinguna í því máli. Var ákærði þá sakfelldur og dæmdur í þrjátíu daga fangelsi fyrir fíkniefnabrot. Með hliðsjón af því magni fíkniefna sem ákærði hafði í vörslum sínum nú er refsing hans ákveðin fangelsi í tvo mánuði. Hefur dómurinn frá 20. október 2006 þá verið dæmdur upp. Af öllu ofansögðu þykja ekki skilyrði til að skilorðsbinda dóminn.

Í matsgerð frá Rannsóknastofu í lyfja- og eiturefnafræði, dagsettri 16. nóvember 2007, kemur fram að kókaín, 10 ng/ml, hafi mælst í blóði ákærða og tetrahýdrókannabínól hafi mælst 8,5 ng/ml. Ákærði hefur þegar verið sviptur ökurétti til 15. ágúst 2009. Með hliðsjón af því magni fíkniefna sem mældist í blóði ákærða, og með vísan til 7. gr., sbr. viðauka, reglugerðar nr. 929/2006, skal hann sviptur ökurétti í tvö ár til viðbótar þeirri ökuréttarsviptingu sem ákærði var dæmdur til að sæta með dóminum frá 27. nóvember 2008 en ákærði hefur fengið fjórtán staðfesta punkta í ökuferilsskrá sína nú.

Samkvæmt yfirliti er sakarkostnaður vegna lyfjarannsókna og matsgerðar 153.400 krónur, sem ákærða ber að greiða með vísan til 218. gr. laga nr. 88/2008 ásamt þóknun skipaðs verjanda síns, J-kk-ef Þ-kk-ef Ó-kk-ef héraðsdómslögmanns, sem er ákveðin 62.250 krónur að meðtöldum virðisaukaskatti, auk ferðakostnaðar, 11.040 krónur.

Þá skal ákærði sæta upptöku á fíkniefnum eins og í dómsorði greinir.

Ó-kk-nf H-kk-nf K-kk-nf, sýslumaður á Selfossi, sótti mál þetta.

Á-kvk-nf G-kvk-nf héraðsdómari kveður upp dóm þennan.

D ó m s o r ð :

Ákærði, J-kk-nf R-kk-nf B-kk-nf D-x-x, sæti fangelsi í tvo mánuði.

Ákærði er sviptur ökurétti í tvö ár frá 15. ágúst 2010.

Ákærði greiði sakarkostnað, 226.690 krónur, þar með talda þóknun skipaðs verjanda síns, J-kk-ef Þ-kk-ef Ó-kk-ef héraðsdómslögmanns, 62.250 krónur að meðtöldum virðisaukaskatti, auk ferðakostnaðar 11.040 krónur.

Ákærði sæti upptöku á 87,74 grömmum af hassi, 0,68 grömmum af kókaíni, 6,31 grammi af maríhúana, 0,03 grömmum af amfetamíni og 2 og ½ töflu af ecstasy.

Á-kvk-nf G-kvk-nf.